Diari Oficial de la Generalitat Valenciana


Sumari del DOGV 7823, del 07-07-2016 (2016/5232)

RESOLUCIÓ de 30 de juny de 2016, del director general de Política Educativa, per la qual s'autoritza un programa d'innovació educativa per a posar en funcionament una aula de Cultura Contemporània en la Casa Joan Fuster de Sueca per a difondre i dinamitzar l'obra fusteriana, durant el curs 2016-2017.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7823

Data del DOGV
:   07-07-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/5232


Data del document
:   30-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 30 de juny de 2016, del director general de Política Educativa, per la qual s'autoritza un programa d'innovació educativa per a posar en funcionament una aula de Cultura Contemporània en la Casa Joan Fuster de Sueca per a difondre i dinamitzar l'obra fusteriana, durant el curs 2016-2017.  
 [2016/5232]  
El 22 de febrer de 1995 es va subscriure un conveni entre la Generalitat i l'Ajuntament de Sueca per a la cura i la custòdia, l'estudi i la difusió del fons bibliogràfic de Joan Fuster i Ortells, així com per a la ubicació definitiva dels quadres, litografies, dibuixos, mapes antics, gravats i altres materials que li van pertànyer.  
El 26 de maig de 1995, la conselleria amb competències en cultura i l'Ajuntament de Sueca van subscriure un protocol de col·laboració en què manifestaven la seua voluntat de mantindre viu el llegat de Joan Fuster i Ortells entre els valencians per mitjà de la conservació, l'estudi i la difusió de la seua obra. A tal efecte, la Generalitat va adquirir la casa en la qual va viure Joan Fuster i Ortells, situada en el número 10 del carrer de Sant Josep de Sueca, i el va destinar a albergar el fons d'arxiu i la biblioteca de Joan Fuster.  
D'acord amb l'última voluntat del escriptor valencià, per la qual el receptor del seu llegat artístic, bibliogràfic i documental era l'Ajuntament de Sueca, es va establir una coordinació entre la biblioteca Joan Fuster i la biblioteca municipal de Sueca. Per això, la Generalitat va encomanar a l'Ajuntament la gestió de la biblioteca i l'arxiu fusterià a efectes de la seua difusió i promoció de la investigació científica sobre la vida i obra de l'escriptor, i l'Ajuntament va dotar la biblioteca amb un tècnic bibliotecari arxiver i un subaltern. Per altra banda, la conselleria competent en matèria de cultura va assumir les funcions de supervisió i assessorament tècnic dels treballs de catalogació i gestió tècnica de la biblioteca i arxiu, així com de conservació d'objectes artístics, documents i llibres.  
Vist que una de les finalitats de la col·laboració entre la Conselleria d'Educació, Investigació, Cultura i Esport i l'Ajuntament de Sueca és la de promoure l'estudi i la difusió del fons bibliogràfic de Joan Fuster, i organitzar esdeveniments i activitats perquè la casa de Joan Fuster es convertisca en centre d'activitats culturals sobre el pensament i l'obra de Joan Fuster.  
Atés que els continguts curriculars actuals del sistema educatiu valencià mantenen una relació estreta amb l'obra de Joan Fuster, bé a partir d'una visió integral, bé a través d'aspectes parcials desenvolupats en llibres i materials didàctics en les distintes etapes de l'educació no universitària.  
Atés que l'escriptor valencià forma part dels plans d'estudis de diversos graus de la Universitat de València, bé a partir de la presència dels seus llibres en les bibliografies bàsiques i recomanades, bé a partir de l'estudi directe de la seua obra i del gènere de l'assaig.  
Es considera oportú impulsar una nova iniciativa educativa amb la qual fomentar l'aprenentatge de la vida i l'obra d'aquest escriptor valencià i, per això, es considera convenient l'establiment d'una aula de cultura contemporània on es desenvolupen tallers didàctics i altres tipus d'activitats divulgatives i acadèmiques sobre la vida i l'obra de Joan Fuster, adreçades, principalment, a escolars.  
Per tot això i en virtut de les competències que m'atribueix el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte i descripció  
1. Autoritzar el funcionament de l'Aula de Cultura Contemporània en la casa de Joan Fuster de Sueca, durant el curs 2016-2017.  
2. Aquesta aula suposa un projecte educatiu innovador i de qualitat que pretén fomentar l'aprenentatge de la vida i obra d'aquest escriptor valencià entre l'alumnat del sistema educatiu, des de primària fins a la universitat  
3. Per a la gestió i el funcionament de l'aula didàctica es destina, en comissió de serveis, el personal docent especificat en l'annex I.  
4. El personal docent destinat a l'aula didàctica seguirà les instruccions d'organització i de funcionament que es determinen a l'annex II de la present resolució.  
  
Segon. Objectius  
Els objectius d'aquesta aula seran:  
a) Difondre i dinamitzar des d'un punt de vista didàctic i cultural l'obra de Joan Fuster atenent a la seua multiplicitat d'interessos que comprén camps tan diversos com la literatura, les arts plàstiques, la música, el periodisme, la filosofia, l'economia, la política i la història.  
b) Crear un espai de pensament i reflexió crítica sobre la incidència de l'obra de Joan Fuster en la societat.  
c) Elaborar els materials necessaris per a la seua divulgació.  
d) Establir, sota la supervisió de la Direcció General de Política Educativa, els vincles amb l'entorn social en el qual s'integra la casa museu i el llegat de l'autor.  
  
Tercer. Destinataris  
1. L'activitat que desenvolupe aquesta aula didàctica s'adreçarà, principalment, a l'alumnat d'Educació Primària, Secundària i Batxillerat. L'alumnat universitari i les persones adultes, independentment que estiguen o no en procés de formació, també podran ser destinataris d'activitats programades per l'aula didàctica.  
  
Quart. Recursos humans i materials  
1. L'Aula de Cultura Contemporània comptarà per al seu desenvolupament amb els recursos humans i materials necessaris per al seu funcionament i manteniment.  
2. L'Aula es dotarà amb un funcionari de carrera docent no universitari al servei de l'Administració educativa valenciana, especificat en l'annex I.  
3. La provisió es farà en comissió de serveis, amb dedicació exclusiva a l'aula a efectes de garantir el funcionament de la programació, descrita en l'annex II, de l'Aula de Cultura Contemporània Joan Fuster.  
  
4. Al professorat assignat a l'aula, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, se'ls podrà reconéixer fins a un màxim de 60 hores de formació anuals, la certificació de les quals els serà expedida pel Servei de Formació del Professorat quan finalitze el curs acadèmic 2016-2017.  
  
Cinqué. Coordinació  
L'òrgan de direcció i coordinació didàctica estarà format pel professorat adscrit a l'aula didàctica, un assessor o una assessora de la xarxa de CEFIRE, un inspector o una inspectora adscrit a la zona de Sueca i l'alcalde/essa de l'Ajuntament de Sueca, o la persona en qui delegue, amb la coordinació del cap o de la cap de Servei d'Innovació i Qualitat de la Direcció General de Política Educativa, o la persona en qui delegue.  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres a l'inici de cada curs a través de correu electrònic de manera que aquestos puguen sol·licitar la seua participació, confeccionar el seu programa d'activitats complementàries incorporades a la programació general anual (PGA), aprovar-la en el seu consell escolar i programar els seus aspectes didàctics específics seguint les orientacions establides per l'Aula de Cultura Contemporània Joan Fuster i els criteris propis de cada centre.  
Per a formalitzar la participació del centre, el professorat responsable gestionarà les sol·licituds i les inscripcions mitjançant el procediment que determine l'òrgan de direcció i coordinació didàctica, el qual es publicitarà en la web de la Direcció General de Política Educativa.  
  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local de Sueca i altres entitats a fi de garantir els recursos necessaris per a consolidar l'Aula Didàctica de Cultura Contemporània Joan Fuster, així com l'èxit dels seus objectius.  
  
Huité. Avaluació  
Al terme del curs escolar 2016-2017, la Direcció General de Política Educativa avaluarà el funcionament de l'aula autoritzada en aquesta resolució i la gestió del professorat responsable.  
  
Nové. Producció d'efectes  
La present resolució produirà efecte des de l'endemà de ser publicada en el Diari Oficial de la Comunitat Valenciana.  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu haurà de formalitzar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 30 de juny de 2016.- El director general de Política Educativa: Jaume Fullana Mestre.  
  
  
  
ANNEX I  
Recursos humans assignats a l'Aula Didàctica de Cultura Contemporània Joan Fuster  
  
- Personal destinat amb dedicació exclusiva, en comissió de serveis, a l'Aula Didàctica de Cultura Contemporània Joan Fuster.  
  
Nom i cognoms: Salvador Ortells Miralles   
DNI: 76797...  
Centre de destinació actual: CEIP Mareny de Barraquetes (Sueca-Mareny de Barraquetes)  
  
  
ANNEX II  
Instruccions d'organització i de funcionament de l'Aula Didàctica de Cultura Contemporània Joan Fuster durant el curs 2016-2017  
  
1. Denominació  
La denominació de l'aula és Aula Didàctica de Cultura Contemporània Joan Fuster.  
  
2. Objectius  
a) Apropar l'alumnat, des dels esquemes cognitius propis de cada etapa escolar, a la figura i significació de l'escriptor Joan Fuster.  
b) Desenvolupar l'autonomia investigadora a partir dels diversos tallers i activitats.  
c) Crear una actitud crítica, racional i tolerant en els escolars envers les diferents manifestacions humanes, tant en l'esfera individual com social.  
d) Fomentar l'interès per l'estudi i la recerca de la cultura pròpia.  
  
e) Fer de Joan Fuster un paradigma de consciència idiomàtica i compromís cultural i cívic amb el poble valencià.  
f) Conéixer a grans trets qui fou, on i quan visqué i què escriví Joan Fuster.  
  
3. Continguts  
L'oferta educativa de l'Aula Didàctica de Cultura Contemporània Joan Fuster es basa en el desenvolupament de tallers didàctics i activitats relacionades amb la vida i l'obra del escriptor valencià Joan Fuster.  
4. Recursos per al desenvolupament del projecte en l'aula  
a) Instal·lacions:  
Casa de Joan Fuster, carrer de Sant Josep número 10 de Sueca, propietat de la Generalitat.  
Immoble en el qual va viure Joan Fuster i que està situat al costat de la biblioteca municipal ubicada en un edifici propietat de l'Ajuntament de Sueca.  
b) Recursos humans  
El professorat assignat a l'aula i especificat en l'annex I d'aquesta resolució realitzarà les funcions següents:  
b.1.Crear un espai de pensament i de reflexió crítica a l'entorn de la vida i l'obra de Joan Fuster a través de diverses línies d'actuació.  
b.2. Supervisar l'aplicació dels tallers didàctics de les visites escolars al Museu Joan Fuster.  
b.3. Organitzar activitats de formació acadèmica en col·laboració amb institucions del nostre àmbit lingüístic, com ara conferències, jornades, cursos, seminaris, simposis, grups de treball, etc.  
b.4. Elaborar la programació cultural de l'Espai Joan Fuster, en col·laboració amb la Regidoria de Cultura de l'Ajuntament de Sueca.  
b.5. Dinamitzar l'Espai Joan Fuster com a contenidor cultural que allotge propostes variades, com ara recitals, exposicions, concerts, representacions teatrals, etc.  
b.6. Qualsevol altra funció que li siga encomanada per l'òrgan de direcció i coordinació didàctica.  
  
5. Usuaris i protocol d'assistència a l'aula  
Atenent les característiques d'aquest projecte educatiu, els seus destinataris són l'alumnat d'Educació Primària, d'ESO i de Batxillerat, principalment, i els participants d'altres entitats de manera sempre complementària.  
Atenent la demanda i sempre que siga possible, es podrà adaptar l'activitat a l'alumnat d'altres etapes educatives.  
La visita a l'Aula Didàctica de Cultura Contemporània Joan Fuster és una activitat educativa que requereix la participació activa del professorat dels centres que sol·liciten realitzar-la, no sols durant el seu desenvolupament a Sueca, sinó també prèviament, per a preparar-la, com posteriorment, per a extraure conclusions del que s'ha realitzat. Per a facilitar aquesta tasca, l'equip responsable de l'Aula Didàctica de Cultura Contemporània Joan Fuster proporcionarà guies didàctiques i/o materials disponibles.  
  
6. Funcionament de l'aula  
El procediment general serà el següent:  
1. A l'inici del curs escolar, tots els centres de la Comunitat Valenciana de Primària, Secundària i Batxillerat rebran un correu electrònic en què es posa a la seua disposició l'Aula Didàctica de Cultura Contemporània Joan Fuster.  
2. Els centres, mitjançant el procediment que determine l'òrgan de direcció i coordinació didàctica, hauran de sol·licitar el dia, l'hora, la llengua i l'activitat a la qual desitgen assistir. Una vegada concretat, el professorat de l'Aula Didàctica de Cultura Contemporània Joan Fuster consignarà la visita en l'agenda i facilitarà en la seua pàgina el material perquè el professorat del centre la prepare amb antelació.  
3. Una setmana abans de la visita, com a màxim, els centres faran l'ingrés del cost dels materials, si fóra necessari, i ho comunicaran al responsable de l'aula per fax o correu electrònic.  
4. L'alumnat, amb el professorat responsable, es presentarà en les instal·lacions de l'Aula Didàctica de Cultura Contemporània Joan Fuster el dia i hora acordats.  
5. L'alumnat estarà sota el control del professorat responsable de l'aula i del professorat del mateix centre que els acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.